Tilkalte prest for å velsigne Nav-kontor

De ansatte ved Nav-kontoret i Vadsø var så plaget av det de beskriver som «ubehag i bygget» at de hentet inn en prest for å velsigne lokalene.

Publisert: Publisert: 12. mai 2011

Ntb

Denne artikkelen er over ni år gammel

De ansatte ved Nav-kontoret i Vadsø var så plaget av det de beskriver som «ubehag i bygget» at de hentet inn en prest for å velsigne lokalene.

Den noe uvanlige kirkelige handlingen ble utført tirsdag. En prest fra Vadsø menighet besøkte Nav-kontoret og kastet vievann på veggene, melder TV 2. – Noen på Nav-kontoret hadde opplevd at de var utrygge, og at det var uro i bygget, sier prost Stein Ovesen i Vadsø menighet.

Blant de uforklarlige hendelsene TV-kanalen omtaler, er lys som skrudde seg av og på, plutselig kulde i rommet og rapporter om at «noen» har kastet kaffe på ansatte.

Ubehaget ble etter hvert så ille at de ansatte meldte fra til sjefen, og deretter ba de altså om hjelp fra geistlig hold. Ovesen vil ikke gå inn på detaljene i seremonien, men bekrefter at en av hans prester velsignet Nav-kontoret.

– Når vi som kirke får melding om slikt, hører vi på det som blir fortalt av folk om hva de har opplevd. Presten som var til stede, utførte bønn og velsignelse, sier han.

Torsdag ønsket ingen av de ansatte å fortelle om det de har opplevd på jobben i vinter.